Organizácia štúdia

Akademický rok sa delí na zimný a letný semester a skúškové obdobie. Počas skúškového obdobia neprebieha štandardná výučba, venujete sa len príprave na skúšky.

Počas semestra prebiehajú prednášky a cvičenia. Z väčšiny predmetov máte naplánované niekoľko hodín prednášok a cvičení do týždňa. Presný rozsah výučby jednotlivých predmetov nájdete v odporúčaných študijných plánoch. Z niektorých predmetov budete mať aj hlavné cvičenia (v odporúčaných študijných plánoch máte pri týchto predmetoch v stĺpci HC uvedené číslo označujúce počet dní trvania hlavných cvičení). Hlavné cvičenia sú povinné a prebiehajú vonku v terénne / krajine alebo v rôznych prevádzkach. HC bývajú štandardne v druhý a tretí októbrový týždeň.

Hoci sú prednášky nepovinné, rozhodne odporúčame zúčastniť sa (aspoň) prvej prednášky, kde obvykle dostávate informácie o študijnej literatúre a podmienkach ukončenia predmetu. Účasť na cvičeniach je povinná.

V rámci predmetu sa hodnotí aktivita počas semestra na cvičeniach (písomky, vypracovávanie protokolov, prezentovanie prác a pod.). Pokiaľ získate stanovený počet bodov, tak vám vyučujúci udelí zápočet. Až po získaní zápočtu sa môžete prihlásiť na skúšku. Na skúšky sa prihlasujete cez UIS. V zmysle študijného poriadku máte tri pokusy na absolvovanie skúšky – jeden riadny termín a dva opravné.

Predmety sa rozdeľujú na povinné (P), povinne voliteľné (PV) a výberové (V). V prvom semestri máte vo väčšine študijných programov len povinné predmety. Počas trvania bakalárskeho štúdia musíte získať kredity za všetky P predmety, stanovený počet PV kreditov (súhrnný počet PV kreditov za celé bakalárske štúdium nájdete na konci odporúčaných študijných plánov) a istý počet V kreditov tak, aby ste spolu získali 180 kreditov.

Dôležité:

* Na postup do druhého semestra musíte získať 10 kreditov (v prípade denného štúdia, externistom stačí 8 kreditov).
* Na postup do druhého ročníka potrebujú získať študenti denného štúdia 36 kreditov a študenti externého štúdia 28 kreditov.

Viac informácii vám povedia študijné poradkyne a poradcovia na ďalších stretnutiach, ktoré budú už počas semestra (október / november), resp. nájdete v študijnom poriadku FEE.

Dôsledne kontrolujte UIS a webovú stránku univerzity pre aktuálne informácie.